runetrust/blame-folketinget-dk huggingface dataset:
Rune Lund (EL), 2007-05-25:
Enhedslisten har nu stillet to ændringsforslag til det oprindelige B 115, som skærer det her beslutningsforslag ned til kun at handle om strækningen Vamdrup-Vojens, Tinglev-Padborg og Tinglev-Tønder, fordi vi jo kunne høre på det, som hr. Walter Christophersen fra Dansk Folkeparti sagde, at det søreme var noget, man gik ind for.
Leif Mikkelsen (V), 2005-11-24:
Jeg kunne selvfølgelig ligesom ministeren ende med at sige, at det ikke fører frem til, at Venstre støtter SF’s forslag på det foreliggende grundlag, men vi er meget villige til at diskutere problemstillingen, og det ville derfor være forkert at beslutte noget i dag forud for et godt arbejde, der allerede pågår, og som skal give et beslutningsgrundlag, der giver anledning til at belyse hele området.
Hans Christian Thoning (V), 2010-03-23:
Ikke desto mindre har brancheorganisationen jo klart henvist til, at hvis man hæver bundfradraget, vil det gøre det muligt at få væsentlig flere sommerhuse udlejet med deraf følgende større indtjening – det drejer sig om provenuet til landet, det er én ting – og det vil kunne eksponere ret mange arbejdspladser.
Kristian Thulesen Dahl (DF), 2001-02-06:
Og det er unaturligt at have kontroller inden for én stats grænser, og derfor ønsker man det her grænseløse Europa. Bagefter spørger man så, hvad gør vi så ved den forøgede kriminalitet, der naturligvis vil komme ud af det, og så iværksætter man en række foranstaltninger. Det har været rækkefølgen, og det er også derfor, vi helt grundlæggende er imod det her, for det har jo ikke været udgangspunktet, at man ville tage kriminalitetsbekæmpende initiativer.
Nikolai Wammen (S), 2002-01-24:
Derfor er det en god sag, vi har med at gøre i dag, derfor kan vi i Socialdemokratiet tilslutte os det forslag, der er kommet fra udenrigsministeren, og derfor håber vi, at regeringen vil have en høj profil i det kommende internationale arbejde med at sikre, at alle FN's medlemsstater kan tilslutte sig det, der ligger fra FN's side her.
Helene Liliendahl Brydensholt (ALT), 2023-02-01:
Hvad er ministerens holdning til at fortsætte den udfasning af burhøns, som den tidligere fødevareminister igangsatte, så hønsene ikke længere skal være spærret inde på alt for lidt plads i en industri, som efter vores opfattelse er grusom over for dyrene?
Ole Birk Olesen (LA), 2017-03-15:
Analysen viser, hvilke postnumre i Danmark der har de højeste henholdsvis de laveste indkomster, samt hvordan disse indkomster har udviklet sig, og mens det er meget entydigt, at det er i postnumrene i Nordsjælland og København K, man ser de højeste husstandsindkomster, er det straks mindre entydigt med hensyn til de laveste indkomster, som er spredt over hele landet.
Arne Toft (S), 2004-04-21:
»Vil ministeren med henvisning til besvarelsen af spørgsmål nr. S 3052 den 30. marts 2004, hvori der gives udtryk for, at ministeren ikke kan blande sig i en regulering af en kommerciel varmekontrakt, oplyse, om ministeren vil kompensere for Vejby-Tisvilde Fjernvarmes merudbetaling for NESA's levering af varme?«
Sonja Mikkelsen (S), 1998-04-22:
Det eneste, man her skal være opmærksom på, er, at det næppe bliver uden omkostninger for samfundet, hvis man beslutter sig for en ny lufthavn, dels fordi det får konsekvenser for de nuværende lufthavne, og dels fordi der skal en infrastrukturforsyning til en sådan ny lufthavn, så derfor er der selvfølgelig nogle konsekvenser, som skal analyseres også i forhold til det offentliges bidrag i en sådan sammenhæng. Jeg kan til hr. Keld Albrechtsen sige, at der ligger hverken en opmuntring eller det modsatte.
Søren Espersen (DF), 2011-11-16:
Der må jeg spørge hr. Magnus Heunicke: Er det ikke en lille smule ulogisk, at når samtlige formænd før hr. Ole Sohn, før erhvervsministeren – jeg har svært ved at vide, hvordan vi skal omtale ham i den her debat, men jeg vil foreslå, at man siger erhvervsministeren – altså når både når Jørgen Jensen og Knud Jespersen står frem og siger, at de fik masser af sorte penge, så ophørte det lige pludselig under hr. Ole Sohns ledelse, selv om russerne fortæller, at leveringerne af penge fortsatte?
Mikkel Dencker (DF), 2006-03-30:
Jeg kan se, at SF har store ambitioner; der står i bemærkningerne til forslaget, at SF ønsker at gå videre og indføre en egentlig skat på fortjenesten ved salg af boliger som et led i en skattereform, så det ikke er nok bare at beskatte det at eje en bolig, men også det at sælge den.
Kathrine Olldag (RV), 2019-11-15:
Om det der med at æde sin egen stolthed vil jeg sige, at jeg også har en fornemmelse i den her debat, vi har gang i, at det jo faktisk handler om begge sider af salen, for det her er virkelig en alvorlig sag for Danmark, som vi bliver nødt til at finde ud af sammen; sammen må vi finde ud af, hvordan vi laver det bedst mulige lovmateriale.
Susanne Clemensen (CD), 2000-02-01:
Altså de er kreative, de er nysgerrige, de kan ikke sidde stille osv. Jamen så må vi da tilrettelægge undervisningen efter det. Jeg ved ikke, om man kunne forestille sig, at man vedtog en lov, hvor man sagde, at forældrene skulle gøre sådan og sådan og sådan.
Karina Lorentzen Dehnhardt (SF), 2021-04-22:
Og det er evnen til at bevæge sig, som har gjort Danmark så rigt: Det er, når sønnen af den ufaglærte uddanner sig til at blive ingeniør; det er, når datteren af en enlig hjemløs mor starter en virksomhed med støtte fra bl.a. offentlige startupprogrammer og med muligheden for at få su i starten; det er, når drengen uden forældre starter en tømrervirksomhed efter at fået en erhvervsuddannelse.
Henrik Vestergaard (V), 2002-02-01:
Dagens finanslovforslag er en flunkende, flot medalje, hvis forside er et skattestop, altså en opfyldelse af Venstres og mit største valgløfte: Nok er nok, skattestop. Vil Socialdemokratiets ordfører venligst bekræfte, at den afgående SR-regerings forslag til finanslov - og vel også det nye forslag - ikke indbefattede skattestop, men endnu en skattestigning, altså at man atter havde tænkt sig at inddrage flere af skatteborgernes hårdt tjente penge til dette Tings fordeling efter forgodtbefindende?
Ulla Tørnæs (V), 2004-04-14:
Så det er et forsøg på at imødekomme et stærkt og varmt ønske fra sektorens side, og det synes jeg igen er ærgerligt, at en række af Folketingets partier tilsyneladende vælger at lade henstå som noget, der er ganske betydningsløst.
Morten Messerschmidt (DF), 2009-03-10:
Det er der grund til at kvittere for, og lad os så få lavet et ordentligt samarbejde, som tager højde for, at vi har voldsomme forskelligheder landene imellem, så vi ikke får en fuldstændig ensretning fra Bruxelles, men får et fleksibelt samarbejde fra Bruxelles.
Mads Fuglede (V), 2020-01-07:
I Venstre er vi stor tilhænger af den fri bevægelighed, men vi må også se i øjnene, at med det trusselsbillede, der er mod Danmark, og så længe der ikke er styr på Europas ydre grænse, bliver vi nødt til, når vi lægger alle de her faktorer sammen, at have grænsekontrol.
Michael Aastrup Jensen (V), 2022-06-02:
Derfor er jeg ked af, at der åbenbart ikke foregår, skal vi sige koordinering internt i regeringen i forhold til nødvendigheden af det, udenrigsministeren står og gør sig til talsmand for, nemlig at vi kommer i gang med at opgradere vores forsvar, sådan at vi er klar til at kunne lave den nødvendige afskrækkelse.
Martin Henriksen (DF), 2006-12-07:
Hvis man kigger på tallene – og det gør en finansordfører vel en gang imellem – så kan man jo se, at med hensyn til de tal, som kommunerne har budgetteret med, viser det sig rent faktisk, at der er flere penge til ældreområdet, også når man kigger på den demografiske udvikling, det viser sig, at der er flere penge på dagpasningsområdet, og det viser sig, der er flere penge på folkeskoleområdet, f.eks. pr. folkeskoleelev.
Grete Schødts (S), 2004-10-28:
Det er ikke bare en ormekur, det er dyrlægeregningerne, det er besøg hos Told og Skat, det er udfyldelse af de der erklæringer, som de overhovedet ikke vil se, det er alt det, der skal fjernes, så der er jo lige lidt arbejde at gøre endnu for ministeren og regeringen.
Ole Hækkerup (S), 2012-01-17:
Men det betyder altså, at hvis det går, som jeg tror det går, nemlig, at vi bare her eksplicit får beskrevet retspraksis, den praksis, som jeg i øvrigt er enig med hr. Tom Behnke i allerede overvejende er fungerende i dag, så vil De Konservative sige: O.k., vores kritik af dette lovforslag var forkert, vi ønsker ikke at ændre retstilstanden.
Bertel Haarder (V), 2010-11-04:
Der kan være særlige tilfælde, hvor det bliver dyrere end det maksimum på i alt 30.000 kr., som vi ellers har skønnet, men for langt de fleste taler vi om betydelig mindre beløb, og disse maksimumbeløb, som er sat, gælder, og det er altså maks. 15.000 kr. i medicinudgifter om året.
Karsten Lauritzen (V), 2017-05-04:
Det har således vist sig, at der efter den gældende skattepraksis er mulighed for via særlige selskabskonstruktioner at give lønmodtagere adgang til at blive anset for selvstændigt erhvervsdrivende, når de måske i virkeligheden ikke er selvstændigt erhvervsdrivende, men lønmodtagere.
Jacob Buksti (S), 2002-11-19:
Når jeg spørger, er det, fordi regeringen i forbindelse med fremsættelsen af finansloven understregede, og det står også på skrift i denne her publikation »Vækst, velfærd - fornyelse« i finanslovforslaget 2003: »Regeringen vil forhandle med Folketingets partier om en nedsættelse af afgifter på udvalgte varer, som skal finansieres af forhøjelser på andre områder.« Hvad er det for andre områder, som skal have forhøjet afgifterne til finansiering af det her forslag, enten nu eller i 2004?
Henning Hyllested (EL), 2015-10-29:
Og jeg er selvfølgelig glad for, at ministeren tilkendegiver, at det, som sandt er, er en mindretalsregering, og at man jo er nødt til at rette sig efter flertallet, men hvis man bevæger sig i den retning med noget mere kontrol af den ene eller den anden slags, dommerkendelser eller hvad ved jeg, så skyder det selvfølgelig også meget af baggrunden for hele lovforslaget og retssikkerhedspakke I ned.
Signe Munk (SF), 2024-05-02:
Liberal Alliance valgte ikke at være med i aftalen om vedvarende energi på land af naturhensyn, men nu siger ordføreren så, at man godt vil stemme for en bred bemyndigelse, som jeg i hvert fald har svært ved at kunne se nogen som helst garanti for ikke kommer til at skade naturhensynet.
Villy Søvndal (SF), 2009-10-08:
Så er det rigtigt, at for at nå dertil er man selvfølgelig nødt til at bøje sig mod hinanden, og jeg vil godt erkende, at jeg er villig til at bøje mig utrolig langt for at sikre, at vi ikke længere har en regering, der på alle punkter er i færd med at sætte Danmark i stå.
Pelle Dragsted (EL), 2024-05-02:
Der må være grænser for grådigheden, og det, som det her forslag konkret handler om, er altså, at man skal dele sin rentegevinst, og at der maks. må være et loft på 1,5 pct. over marginalen mellem bankernes indlånsrente på borgernes nemkonti og det, der hedder indskudsbevisrenten, altså den rente, bankerne får i Nationalbanken.
Pia Gjellerup (S), 2001-03-23:
Endelig vil jeg som sidste eksempel på det, der er det mest fremadrettede i udviklingen, nævne regeringens netværksredegørelse fra december sidste år, hvor det jo er regeringens mål, at uanset hvor man bor i landet, skal der være adgang til gode højhastighedsforbindelser til Internettet til en rimelig pris.
Jens Kirk (V), 2002-11-05:
Nu synes jeg jo, at hr. Jørn Jespersen skal opfatte det som et positivt forslag, og jeg vil bede hr. Jørn Jespersen lægge mærke til, at der ikke bare står markedsorientering, der står nedbringelse af den direkte støtte, og at støtten skal nedbringes på lang sigt.
Lars Løkke Rasmussen (V), 2009-02-04:
Så jeg må ligesom forbeholde mig retten til at sige, at når vi doserer det på den måde, vi gør - og jeg har peget på nogle steder, hvor vi har handlet, og jeg har også antydet nogle steder, hvor vi kommer til at handle - er det, fordi vi tror, at det grundlæggende er den kloge måde, hvorpå vi både kan sikre, at arbejdsløsheden ikke stiger unødigt, og sikre, at de penge, vi bruger, bruges med fornuft og omtanke og ikke bare sætter sig i en højere rente eller i en forværret konkurrencesituation, der gør, at det, vi vinder indenlands, taber vi på eksportmarkederne.
Anders Fogh Rasmussen (V), 2007-05-31:
Man blev næsten efterladt med et indtryk af, at hr. Villy Søvndal i tankerne befandt sig i ministerbilen – næsten for enhver pris, for der var ikke mange krav i det, hr. Villy Søvndal stillede op, og der var heller ikke meget at hente, når man lyttede til, hvad det så er for et alternativ, oppositionen repræsenterer.
Anne Valentina Berthelsen (SF), 2025-05-14:
I Sverige har man givet statsgaranterede lavtforrentede lån for op mod 400 mia. kr. og en ret generøs prisgaranti i forhold til afsætningsprisen på el, som også kommer til at koste de svenske skatteydere ret dyrt, og det synes jeg ikke er en model til efterfølgelse i Danmark.
Peter Kofod Poulsen (DF), 2017-05-30:
For det andet forstår jeg simpelt hen ikke, hvorfor man, når man har den her arbejdsgruppe – altså, det burde jo være en fantastisk mulighed for Alternativet, der siger, at man vil have en ny politisk kultur – så ikke bruger sådan en arbejdsgruppe til at prøve at fremme sådan en kultur eller indvie os andre i, hvad sådan en ny politisk kultur kan bestå i?
Erling Bonnesen (V), 2024-12-03:
Vi skal passe rigtig godt på vores havmiljø, ja, vi skal passe bedre på vores havmiljø, og det er også bragt mere og mere i fokus, og jeg tror, at alle er helt enige i tilgangen til det, og det lovforslag, som vi nu skal behandle, tager også nogle skridt i den retning.
Helge Sander (V), 2004-11-10:
Heldigvis er det sådan i dag, at der på langt de fleste videregående uddannelser er frit optag – det overflødiggør selvfølgelig optagelsessystemet – men det er regeringens opfattelse, at den nuværende kvote 2 er sandet til i forhold til universitetsuddannelserne.
Marianne Jelved (RV), 2016-01-19:
Nu er det sådan, har jeg opdaget, at Ombudsmanden i 2007 har lavet en indstilling, en afgørelse, må sådan noget hedde, hvori han gør opmærksom på, at både en underinstans og en klageinstans faktisk kan give en klage opsættende virkning, uden at det står nogen steder i loven.
Jens Rohde (RV), 2020-02-28:
Det skaber nogle konkurrencemæssige udfordringer for dem, der sender under dansk jurisdiktion – det var det, jeg spurgte hr. Jesper Petersen om – og det skaber nogle beskyttelsesudfordringer for os, når vi gerne vil beskytte forbrugerne imod afbrydelser eller reklamer eller beskytte de unge mod et bestemt indhold med forskellige advarsler.
Karin Gaardsted (S), 2017-02-01:
Jeg kunne nemlig godt tænke mig at vide, om ministeren gør sig nogle overvejelser i retning af at tilbyde kommunerne hjælp og vejledning, når de skal udbyde bredbånd med afsæt i puljer, hvor der indgår statslige penge, som f.eks. lånepuljen til bredbåndsudrulning i tyndt befolkede områder.
Kristian Thulesen Dahl (DF), 1999-02-10:
Man har så mange gange tidligere redegjort for sin holdning. Og så er vi egentlig tilbage ved det spørgsmål, der tidligere blev stillet af hr. Keld Albrechtsen, som jo var, hvad meningen egentlig var med forespørgslen, og hvor vi fik at vide, at meningen med forespørgslen fra forespørgernes side var at få en politisk debat om de emner her, som det retlige område i EU omhandler. Så må det også være muligt at få hr. Kaalund til at redegøre for den nærmere baggrund for at afvise forslaget til vedtagelse i stedet for bare at henvise til tidligere debatter.
Brian Mikkelsen (KF), 2017-04-05:
Så formålet er altså ikke at finde erhverv, som er i nød, men at finde erhverv, som måske er overreguleret, og som vi via en tættekam og et analysearbejde kan finde ud af om vi kan deregulere, så vi giver bedre vækstbetingelser for det erhverv.
Astrid Krag (SF), 2010-04-19:
Om hele det her spørgsmål om, at det her skal nås inden sommerferien, vil jeg bare lige bede ministeren sige, om ministeren ikke er enig i, at man sådan set kunne have fremsat lovforslaget noget tidligere – man kunne have gjort sig færdig med forhandlingerne med Dansk Folkeparti noget tidligere – for så havde ministeren jo slet ikke behøvet at gøre sig sårbar over for de her forskellige kritikpunkter vedrørende lovgivningsprocessen.
Bertel Haarder (V), 2009-10-21:
Det er derfor, at vi har en sprogdeklaration, som jeg i egenskab af undervisningsminister er ved at arbejde med i forbindelse med det kommende danske formandskab, som jeg i øvrigt ikke skal udtale mig om, fordi det gør formandskaber ikke midt inde i et foregående lands formandskab.
Jens Peter Vernersen (S), 2006-10-05:
Hvis det er sådan, at vi skal tale om falske historier, så må jeg sige, at hr. Thulesen Dahl har leveret op til flere af dem i sit indlæg nu her, hvor der omtales, hvor meget der bliver flyttet fra en kommune til en fattigere kommune, sådan at de kunne få en bedre service.
Rasmus Nordqvist (ALT), 2018-04-03:
Hvis vi gør det sammen i Norden, kan vi virkelig få en afgørende rolle internationalt, så lad os prioritere det, som vi kan særligt i Norden, eller som vi burde kunne særligt i Norden, både når det handler om forskning i konfliktløsning, men også arbejdet med konfliktløsning og konfliktforebyggelse internationalt.
Bent Bøgsted (DF), 2019-02-28:
Så er det rigtigt nok, at der er nogle kommuner, der sløser og ikke laver indsatsen, og dem skal vi selvfølgelig have samlet op og være efter og sige: Nu skal I altså til at lave den indsats, for borgerne kan ikke være tjent med, at I ikke laver en indsats.
Rasmus Prehn (S), 2007-02-06:
Jeg kunne da godt tænke mig helt specifikt at spørge, om der på det nok så navnkundige Institut for Miljøvurdering – som regeringen jo selv har taget initiativ til at få nedsat med en lige så navnkundig hr. Bjørn Lomborg, som jo netop har kritiseret de forskellige forskere, der har rejst problematikken om klimaet – er nogen, der har modtaget et beløb eller på nogen anden måde har været i ledtog med American Enterprise Institute.
René Gade (ALT), 2018-11-22:
Det er en debat, vi har haft mange steder, og det er også noget af det, høringssvarene giver som eksempler, nemlig at vi skal forfølge en ambitiøs europæisk dagsorden, og det er jeg sikker på at både regeringen og mange af os andre rigtig gerne vil være med til at gøre.
Morten Messerschmidt (DF), 2020-04-23:
Det er helt åbenlyst, at der er behov for at få sagerne behandlet hurtigt, og derfor har jeg også en lille bøn med til ministeren – eller måske, hvis der er nogen derude fra Energistyrelsen, der sidder og kigger med, til Energistyrelsen: Det er jo ikke nok, at vi giver mulighed for, at ministeren kan rykke på fristerne og på den måde få ekspederet tingene; det er også ganske afgørende, at Energistyrelsen så også behandler de her ansøgninger tilsvarende effektivt og hurtigt.
Birthe Rønn Hornbech (V), 2008-11-21:
Hvis hr. Henrik Dam Kristensen i udvalget koncentrerer sig om at stille spørgsmål til, hvordan lovforslaget vil blive administreret set i lyset af Højesterets kendelse, tror jeg, at hr. Henrik Dam Kristensen rammer i solar plexus og vil få nogle klare svar.
Morten Østergaard (RV), 2010-01-13:
Men det, som er vigtigt her, og som finansministeren jo ikke svarede på, er: Når man siger, at målsætningen nu er nulvækst i den offentlige sektor – og det er jo ikke det, der ligger i det, man arbejdede med i 2015-planen – er det så udtryk for, at man har konstateret, at man ikke er i stand til at skabe reformer, der gør, at man kan udvikle velfærdssamfundet og skaffe holdbarhed i finanserne ad anden vej end ved at reducere?
Rasmus Jarlov (KF), 2018-11-08:
Der var et vittigt hoved ovre i Erhvervsministeriet, som morede sig meget over det her med, at vi var rigtig gode til at lave mange forskellige indgange, og det kan man jo godt synes er lidt morsomt, men her er der tale om en indgang for tilskud til innovation og en indgang for kapitalformidling.
Henrik Møller (S), 2021-01-26:
Der er nogle, der synes, at det har været for meget, og nogle, at det har været for lidt, og det handler jo om, hvordan vi som samfund og vi som Folketing herinde på Christiansborg har formået at navigere igennem den her krise med de her hjælpepakker – nogle vil nu kalde dem kompensationspakker.
Lotte Rod (RV), 2023-05-24:
Og derfor tror jeg, at vi har haft den helt forkerte tilgang, og jeg tror, at måden, vi får flere unge til at få lyst til at vælge en erhvervsuddannelse, på, ikke er ved at tvinge dem, men at det er ved at sørge for at skabe begejstring for fordybelsen i håndværket.
Henriette Kjær (KF), 1999-12-03:
Jeg synes derfor ikke, at vi skal bruge ressourcer på at skyde meget bredt, når vi ikke ved nok om effekten, og jeg mener, at man har erfaringer med det i andre lande, hvor det har vist sig, at man netop intet opnåede med den type indsats. Punkt 4, der går ud på at iværksætte en offentlig informations- og holdningskampagne, er jeg også afvisende over for.
Marcus Knuth (KF), 2020-11-19:
Hvis det ikke er muligt, vil vi se på, om vi kan få lidt fornuft ind i det her i forhold til måske at rykke grænsen fra 90 dage til 180, 360 dage eller indtænke det, som jeg tror jeg nævnte, da ordføreren fra Socialdemokratiet var på talerstolen, nemlig at der allerede er en ordning for certificerede virksomheder, jeg tror, det er omkring 400, som ofte har udenlandsk arbejdskraft, der kommer til Danmark på kortere kontrakter, og måske man kunne tage dem.
Katarina Ammitzbøll (KF), 2021-05-11:
Nu kender vi selvfølgelig ikke til kvaliteten af den, men det siger bare noget om, at hele Europa rykker, og det gør de jo også, fordi EU har sat et mål om mindst 55 pct., og fordi vi jo sammen med regeringen – har støttet regeringen i det – har lavet en enorm genopretningspakke for hele Europa, hvor 37 pct. skal gå til den grønne omstilling.
Mette Thiesen (DF), 2023-05-10:
Jeg tror også, at ordføreren helt inderst inde bare gerne ville stemme for det her forslag, men ordføreren er desværre blevet banket på plads af sin minister og sit parti – en minister, som i øvrigt står og siger fra talerstolen, at terrorangrebet på Krudttønden var et overfald.
Alex Vanopslagh (LA), 2023-03-28:
Og vi skal også have det mål, at man oplever, når man er velfærdsudbyder, og det er egentlig ligegyldigt, om man er privat eller offentlig, at når man ikke lever op til det ansvar, må man lukke og slukke, gå konkurs så at sige, mens borgerne skal opleve mere frihed – mere frihed til at vælge i det hele taget, men også vælge mellem offentligt og privat, vælge de løsninger, der passer bedst til dem, og måske lige så vigtigt at kunne vælge det fra, som ikke fungerer godt nok.
Helge Sander (V), 2002-02-06:
Med hensyn til de her prioriteringer vil jeg sige til hr. Morten Homann, at det er jo sådan, at det, der fremgik af artiklen her og mange andre artikler på det tidspunkt, var, at jeg sagde, at der for uddannelsesområdet var tale om en række tekniske fremskrivninger i overslagsårene, fordi vi har nogle ønsker, som vi gerne vil have gennemarbejdet i forhold til universitets- og sektorforskningen og handlingsplanen »Bedre uddannelse«.
Simon Emil Ammitzbøll (LA), 2010-02-09:
Men jeg synes, at vi kommer meget langt ind i sådan en lighedstanke, som også meget handler om lighed som slutmål, altså at vi alle sammen skal ende på præcis det samme niveau, at vi alle sammen skal blive en eller anden gennemsnitlig ens masse, sådan at det passer ind i en flot statistik.
Anders Samuelsen (RV), 1999-12-02:
Der foregår løbende en diskussion i Det Radikale Venstre om dette emne, ligesom der gør om mange andre emner, så derfor er der ikke nogen, der kan sige, hvilken stilling vi ville tage, hvis vi en dag kom i opposition - Gud forbyde det, som vi siger på vore gruppemøder.
Ole M. Nielsen (KRF), 2000-04-27:
Så må jeg indrømme, at jeg bekymrer mig mere om de her andre 17-18-19.000 mio. kr. end de 140 mio. kr., det her koster, for jeg er jo kritisk over for den luksus, som jeg mener det er at have efterlønnen til velfungerende mennesker, som udmærket kunne passe og udfylde nogle job i samfundet.
Birgitte Bergman (KF), 2024-11-08:
Det, der sker, når man indsender en beskrivelse af, hvad man helt præcist har tænkt sig gøre på det område, er jo også, at man som kommunalbestyrelse, fagudvalg og lokalpolitikere tvinges til at tage stilling til, hvad det så er for en indsats, der skal gøres her.